Universis presentes litteras inspecturis: Stephanus, miseratione Divina archiepiscopus Tolosanus, domini pape camerarius, salutem in Domino. Universitati vestre tenore presentium innotescat, quod cum reverendus in Christo pater dominus Johannes, Dei gratia episcopus Autissiodorensis singulis annis teneatur curia citra montes existente, sedem apostolicam visitare, sedem ipsam pro uno anno proxime nunc transacto per venerabilem virum magistrum Nicolaum de Pennis, in romana curia procuratorem atque suum, ad hoc ab ipso specialiter constitutum, cum devotione debita visitavit. Nihil tamen idem procurator visitationis hujusmodi nomine camerarii dicti domini nostri pape obtulit, vel finivit. In cujus rei testimonium presentes litteras fieri fecimus, et sigilli cameriatus nostri appensione muniri. Datum Avinioni, die prima mensis martii, anno Nativitate Domini millesimo trecentesimo quinquagesimo quarto, indictione septima, pontificatus sanctissimi patris, et domini nostri domini Innocentii, Divina providentia pape sexti, anno secundo.